CELEX: 32017R1147
Language: lv
Date: 2017-06-28 00:00:00
Title: Komisijas Īstenošanas regula (ES) 2017/1147 (2017. gada 28. jūnijs), ar kuru groza Īstenošanas regulu (ES) 2016/1368, ar ko saskaņā ar Eiropas Parlamenta un Padomes Regulu (ES) 2016/1011 izveido finanšu tirgos izmantotu kritiski svarīgu etalonu sarakstu (Dokuments attiecas uz EEZ. )

29.6.2017   
            
            
               LV
            
            
               Eiropas Savienības Oficiālais Vēstnesis
            
            
               L 166/32
            
         KOMISIJAS ĪSTENOŠANAS REGULA (ES) 2017/1147
   (2017. gada 28. jūnijs),
   ar kuru groza Īstenošanas regulu (ES) 2016/1368, ar ko saskaņā ar Eiropas Parlamenta un Padomes Regulu (ES) 2016/1011 izveido finanšu tirgos izmantotu kritiski svarīgu etalonu sarakstu
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   Eiropas Parlamenta un Padomes 2016. gada 8. jūnija Regula (ES) 2016/1011 par indeksiem, ko izmanto kā etalonus finanšu instrumentos un finanšu līgumos vai ieguldījumu fondu darbības rezultātu mērīšanai, un ar kuru groza Direktīvu 2008/48/EK, Direktīvu 2014/17/ES un Regulu (ES) Nr. 596/2014 (1), un jo īpaši tās 20. panta 1. punktu.
   tā kā:
   
               (1)
            
            
               Etaloniem ir svarīga nozīme daudzu finanšu instrumentu un finanšu līgumu cenas noteikšanā un daudzu ieguldījumu fondu darbības rezultātu mērījumu noteikšanā. Daudzos gadījumos etalonam nepieciešamo datu sniegšana un etalona pārvaldība ir pakļauta manipulācijas riskam, un iesaistītās personas bieži vien skar interešu konflikts.
            
         
               (2)
            
            
               Lai etalons varētu veikt savu funkciju ekonomikā, tam ir jābūt pamatā esošā tirgus vai ekonomikas stāvokļa reprezentatīvam atspoguļojumam. Ja kāds etalons vairs nav reprezentatīvs atspoguļojums pamatā esošam tirgum, piemēram, starpbanku piedāvājuma likmēm, pastāv risks, ka tas citstarp negatīvi ietekmēs tirgus integritāti, kā arī mājsaimniecību (aizdevumi un hipotekārie kredīti) un uzņēmumu finansēšanu Savienībā.
            
         
               (3)
            
            
               Ja konkrētam etalonam piesaistītu finanšu instrumentu, finanšu līgumu un ieguldījumu fondu vērtības kopsumma ir augsta, parasti pieaug riski, kam pakļauti lietotāji, tirgi un Savienības ekonomika kopumā. Tādēļ Regulā (ES) 2016/1011 ir izveidotas dažādas etalonu kategorijas un ir noteiktas papildu prasības, kurām jānodrošina konkrētu, par kritiski svarīgiem uzskatīto etalonu integritāte un stabilitāte, tai skaitā kompetento iestāžu pilnvaras konkrētos apstākļos uzdot veikt kritiski svarīgam etalonam nepieciešamu datu sniegšanu un tā pārvaldību.
            
         
               (4)
            
            
               Kritiski svarīgo etalonu administratoru kompetento iestāžu papildu pienākumu un pilnvaru dēļ ir nepieciešams formāls process, kurā nosaka kritiski svarīgos etalonus. Saskaņā ar Regulas (ES) 2016/1011 20. panta 1. punktu etalonu uzskata par kritiski svarīgu etalonu, ja tas kombinācijā ar citiem etaloniem tieši vai netieši tiek izmantots kā atsauces etalons tādiem finanšu instrumentiem vai finanšu līgumiem vai attiecīgā gadījumā tādu ieguldījumu fondu darbības rezultātu mērīšanai, kuru vērtības kopsumma (ņemot vērā visus attiecīgā etalona beigu termiņu vai darbības laikposmu diapazonus) ir vismaz 500 miljardi euro.
            
         
               (5)
            
            
               Ar Komisijas Īstenošanas regulu (ES) 2016/1368 (2) tika izveidots kritiski svarīgu etalonu saraksts, ko finanšu tirgos izmanto saskaņā ar Regulu (ES) 2016/1011. Datu analīze un Eiropas Centrālās bankas sniegtā informācija liecina, ka finanšu instrumentu un finanšu līgumu, kas atsaucas uz euro uz nakti izsniegto kredītu vidējo indeksu (EONIA), vērtība Savienībā pārsniedz Regulas (ES) 2016/1011 20. panta 1. punktā noteikto 500 miljardu euro robežvērtību.
            
         
               (6)
            
            
               
                  EONIA ir banku grupas veikto nenodrošināto aizdevumu darījumu uz nakti vidējais indekss starpbanku tirgū Savienībā un EBTA valstīs. Tā ir atsauces procentu likme procentu likmju mijmaiņas darījumiem euro valūtā. Tāpēc tā ir svarīga euro mijmaiņas darījumu tirgus darbībai un Savienības finanšu stabilitātei.
            
         
               (7)
            
            
               Pamatojoties uz Eiropas Centrālās bankas aprēķiniem, kas iegūti no naudas tirgus statistikas pārskatu ietvaros sagatavotajiem 52 Eiropas lielāko banku dienas ziņojumiem, var aplēst, ka vērā ņemto naudas tirgus instrumentu atlikusī summa nenodrošinātajos un nodrošinātajos tirgos, kuri atsaucas uz EONIA, ir aptuveni 450 miljardi euro un 400 miljardi euro attiecas tikai šo banku izlasi vien. Turklāt tiek lēsts, ka ar EONIA ir saistīta lielākā daļa euro darījumu uz nakti izsniegto kredītu indeksa mijmaiņas darījumu (OIS) tirgū, un to nosacītā summa ir aptuveni 5,2 triljoni euro. Tāpēc EONIA tieši vai netieši tiek izmantots kā atsauces etalons tādiem finanšu instrumentiem vai finanšu līgumiem vai attiecīgā gadījumā tādu ieguldījumu fondu darbības rezultātu mērīšanai, kuru vērtības kopsumma (ņemot vērā visus attiecīgā etalona beigu termiņu diapzaonus) ir vismaz 500 miljardi euro.
            
         
               (8)
            
            
               Tas pats etalona administrators, kas sniedz EONIA, sniedz arī EURIBOR, un banku grupa, kura sniedz ievades datus EURIBOR, faktiski ir tās banku grupas apakšgrupa, kura sniedz ievades datus EONIA. EURIBOR atspoguļo ilgāka termiņa aizdevumus, savukārt EONIA aptver aizdevumus uz nakti. Tāpēc finanšu tirgu stabilitātei ir svarīgi, lai arī EONIA noteiktu kā kritiski svarīgu etalonu.
            
         
               (9)
            
            
               Tāpēc ir jāgroza Īstenošanas regulā (ES) 2016/1368 noteiktais kritiski svarīgo etalonu saraksts, pievienojot EONIA.
            
         
               (10)
            
            
               Ņemot vērā, ka EONIA ir izšķiroši svarīgs starpbanku tirgum un ka liels skaits atvasināto instrumentu Savienībā atsaucas uz to, šai regulai būtu jāstājas spēkā steidzami.
            
         
               (11)
            
            
               Šajā regulā paredzētie pasākumi ir saskaņā ar Eiropas Vērtspapīru komitejas atzinumu,
            
         IR PIEŅĒMUSI ŠO REGULU.
   1. pants
   Īstenošanas regulas (ES) 2016/1368 pielikumu aizstāj ar tekstu šīs regulas pielikumā.
   2. pants
   Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2017. gada 28. jūnijā
      
         
            Komisijas vārdā –
         
         
            priekšsēdētājs
         
         Jean-Claude JUNCKER
      
   
   
      (1)  OV L 171, 29.6.2016., 1. lpp.
   
   
      (2)  Komisijas 2016. gada 11. augusta Īstenošanas regula (ES) 2016/1368, ar ko saskaņā ar Eiropas Parlamenta un Padomes Regulu (ES) 2016/1011 izveido finanšu tirgos izmantotu kritiski svarīgu etalonu sarakstu (OV L 217, 12.8.2016., 1. lpp.).
   
      PIELIKUMS
      “
            PIELIKUMS
            
               Kritiski svarīgu etalonu saraksts, kas izveidots saskaņā ar Regulas (ES) 2016/1011 20. panta 1. punktu
            
            
                        Nr.
                     
                     
                        Etalons
                     
                     
                        Administrators
                     
                     
                        Vieta
                     
                  
                        1.
                     
                     
                        Eurozonas starpbanku euro kredītu tirgus piedāvājuma likme (EURIBOR®)
                     
                     
                        Eiropas Naudas tirgu institūts (EMMI)
                     
                     
                        Brisele, Beļģija
                     
                  
                        2.
                     
                     
                        Euro uz nakti izsniegto kredītu vidējās procentu likmes indekss (EONIA®)
                     
                     
                        Eiropas Naudas tirgu institūts (EMMI)
                     
                     
                        Brisele, Beļģija
                     
                  ”